google/wiki40b huggingface dataset:
טרמפיסט

סוגי טרמפיסטים

יחד עם ההגדרה הכללית, ישנם מספר אפיונים לטרמפיסט "המצוי", ובמיוחד אם כבר צבר ניסיון בתפיסת הטרמפים. כדי להקל על האבחנה נחלק את הטרמפיסטים על פי שלושה מניעים שונים: חוסר ברירה, אידיאל והמניע הענייני.

טרמפיסט מחוסר ברירה

הטרמפיסט מחוסר ברירה הוא אדם שנקלע לסיטואציה בה נאלץ לבקש עזרה מעוברים ושבים כדי להגיע ליעדו. למשל במקרה שאדם נקלע למצב בלתי צפוי, רכבו התקלקל או שהלך לאיבוד, ופונה לעוברי אורח לסייע לו בהקפצה, או במקרה ואין תחבורה ציבורית נאותה באזור ממנו יוצא הטרמפיסט. טרמפיסטים שכאלה לא יכולים להרשות לעצמם להתנייד בצורה אחרת או שנקודתית אין ביכולתם להגיע ליעד ללא עזרה. הדמות הראשית מהספר מדריך הטרמפיסט לגלקסיה של דאגלאס אדמס היא דוגמה לטרמפיסט מחוסר ברירה.

הטרמפיסט מתוך אידיאל

הטרמפיסט האידיאליסט הוא אדם שתופס טרמפים מטעמים מוסריים או לצורכי הנאה. האידיאלים שיכולים להיות מניע הם: הכרת אנשים חדשים והחלפת מידע, תרומה להפחתת כלי הרכב על הכבישים ועם זה הפחתת זיהום האוויר. טרמפיסטים אידיאליסטים לעיתים תופסים טרמפים כחלק מדרך חיים, או כחלק ממסע לקידום אג'נדה מסוימת. כך ג'ק קרואק, מחשובי ההוגים האמריקאים במאה העשרים, תיעד את מסע הטרמפים שלו בארצות הברית כחלק מהיווצרות דור הביט. טרמפיסטים אידיאליסטים נוספים הם המוזיקאי ג'ים מוריסון, כריסטופר מק'אנדלס (אלכסנדר סופרטראמפ). טרמפיסטים שתופסים טרמפים לצורכי הנאה נראים עורכים תחרויות טרמפים כדי לראות האם הם מהירים יותר מתחבורה ציבורית או מי מביניהם מהיר מחברו. תחרויות שכאלה פופולריות באירופה, וידועה התחרות הבריטית לטרמפים למרוקו המתקיימת כל שנה.

הטרמפיסט הענייני

הטרמפיסט הענייני תופס טרמפים כדי להגיע ליעדו. טרמפיסטים שכאלה פשוט רואים בטרמפים דרך תחבורה יעילה, זולה, ומהירה ביחס לחלופות האחרות (החזקת רכב, נסיעה בתחבורה ציבורית). לכן משתמשים בה כמו בכלי תחבורה פרטי. במדינות שונות בעולם ישנם ניסיונות להפוך את כל הטרמפיסטים לעניינים, על ידי מיסוד תרבות הטרמפים והפיכתה מעניין אזוטרי לדבר מרכזי. הטרמפיאדות בישראל הן דוגמה טובה לכלי ענייני עבור טרמפיסטים. ברוסיה מתקיימים איגודי עולי רכב, וכשחבר האיגוד משדל לטרמפ הוא עושה זאת רק כשהוא לבוש במדי האיגוד. במדינת פולין מיסוד הטרמפים אף הפך לחוק מדינה, ובמשך ארבעים שנה (עד שנת 1995) חולקו קופונים לנהגים שאוספים טרמפיסטים, אשר הוחלפו בסוף השנה בפרסים סמליים. עוד כלים להפיכת הטרמפים לכלי ענייני הם פורומים באינטרנט, בהם טרמפיסטים מחליפים חוויות ופרטים טכניים.
YafaRay

היסטוריה

הגרסה האחרונה של YafRay הייתה YafRay 0.0.9, ששוחררה ב-2006. בשל מגבלות של התכנון המקורי, מעקב הקרניים נכתב מחדש על ידי מתיאס וויין. הגרסה היציבה הראשונה אחרי השכתוב הייתה YafaRay 0.1.0, והיא שוחררה באוקטובר 2008.
כשתפגשי זר גבוה ומסתורי

עלילת הסרט

עלילת הסרט מתרחשת בלונדון. אלפי (אנתוני הופקינס) והלנה (ג'מה ג'ונס) הם בני זוג מזדקנים. אלפי מרבה לעסוק בספורט כדי להחזיר לעצמו את נעוריו, ונפרד מהלנה. בתם סאלי (נעמי ווטס) נשואה לרוי (ג'וש ברולין) שלמד רפואה אך אינו עוסק בכך, משום שהעדיף להיות סופר. ספרו הראשון זכה להצלחה, אך ספריו הבאים נכשלו, והוא שקוע בכתיבת ספרו הנוכחי. סאלי ורוי מתפרנסים בדוחק, וזקוקים לתמיכה חודשית מהלנה.
אלפי מזמין את סאלי ורוי למסעדה, שבה הוא מציג בפניהם את כלתו הצעירה, שרמיין (לוסי פאנץ'), הלבושה באופן פרובוקטיבי. הוא מציג את שרמיין כשחקנית, ואינו מספר שפגש אותה כאשר הגיעה לביתו כנערת ליווי.
הלנה מוצאת תנחומים בתחזיותיה האופטימיות של מגדת עתידות, אליה היא מגיעה באופן קבוע. סאלי מעודדת אותה בפעילות זו, מתוך ידיעה שמגדת העתידות תורמת לשלוותה של האם, אך רוי שולל זאת מכל וכל (וגם סולד מביקוריה של הלנה בביתם). הלנה מתחברת עם ג'ונתן (רוג'ר אשטון-גריפיתס), בעל חנות לספרי מיסטיקה שהתאלמן לאחרונה, ועדיין קשור מאוד לאשתו המנוחה.
סאלי מוצאת עבודה כמזכירה בגלריה לאמנות וחולמת על תינוק משלה. היא מתוסכלת מחוסר יכולתו של רוי לתרום לפרנסת המשפחה. סאלי מתאהבת בבוס, גרג (אנטוניו בנדרס), בזמן שרוי מתאהב בדיה (פרידה פינטו), צעירה המתגוררת בדירה שממול, ואותה הוא רואה מדי יום מבעד חלון ביתו.
רוי מגיש את ספרו החדש ללקטור, ומחכה בקוצר רוח לתשובה. אחד מידידיו מטלפן לספר לו ששניים מחבריהם המשותפים נפגעו בתאונת דרכים - אחד מת והאחר שקע בתרדמת. לאחר שקיבל תשובה שלילית מהלקטור, מחליט רוי לפרוץ לביתו של המת ולגנוב את טיוטת ספרו, שעל קיומה רק הוא ידע, ולהגיש אותה ללקטור כיצירה שלו. הלקטור מתלהב מאוד מספר זה, אך רוי מופתע לשמוע מידידיו שמחבר הספר אינו המת, אלא דווקא זה ששקע בתרדמת, והכל מקווים שיתעורר ממנה.
אלפי חולם על ילד שיוולד לו משרמיין, כתחליף לבן שאותו איבד לפני שנים רבות, אך מגלה שהיא בוגדת בו. הוא מציע להלנה שיחזרו לחיות יחד, אך הלנה מודיעה לו שמצאה מחליף, ג'ונתן. כאשר שרמיין מודיעה לאלפי שהיא בהריון, הוא אינו משוכנע שהוא האב, ומודיע לה שעם הולדת התינוק הוא יעבור בדיקת אבהות, ואוי ואבוי אם התוצאות יהיו מאכזבות.
הקשרים בין רוי לדיה מתהדקים, וגורמים לדיה לבטל את חתונתה המתוכננת (בסצנה שבה וודי אלן מופיע לרגע). רוי וסאלי נפרדים. סאלי מבקשת מאמהּ הלוואה כדי לפתוח גלריה משלה, אך האם מסרבת בהתאם לעצתה של מגדת העתידות.

שם הסרט

שם הסרט, "כשתפגשי זר גבוה ומסתורי", מופיע במהלך הסרט כאמירה נזעמת ולעגנית של רוי להלנה, במתכונת אמירותיה של מגדת העתידות שהלנה מרבה להשתמש בשירותיה.
כתר מוראלי

כתר מוראלי או כתר חומה (בלטינית: corona muralis) הוא כתר שמעוצב בצורת חומות או צריחים.

בעת העתיקה

בעת העתיקה היה הכתר סמל של אל שמגן על עיר. כך לדוגמה האלה היוונית טיכה שהייתה פטרונית של ערים רבות, מתוארת בפסלים ובפסיפס חבושה בכתר זה.

בצבא הרומי הוענק הכתר כעיטור לחייל הראשון שטיפס על חומה של עיר נצורה והניף את הנס הרומי. הכתר היה עשוי או מצופה זהב ומעוצב כחומה משוננת.

בהרלדיקה

בהרלדיקה משמש הכתר בסמלי ערים או מחוזות. הכתר יכול להופיע מעל המגן או כמטען במגן עצמו. טינקטורת הכתר תהיה תמיד צבע על מתכת, דהיינו החומה עצמה עשויה זהב או כסף והקווים המתארים אותה צבועים אדום, שחור וכדומה. עם זאת, יש יוצאים מהכלל, בעיקר בסמלים גרמניים, בהם החומה אדומה והקווים שחורים.
לעיתים מוגדר דירוג לפיו יש לעצב את הכתר: בסמל כפר, הכתר יהיה בעל שלושה צריחים; בעיירה, ארבעה צריחים; בעיר, חמישה; או בדירוג שונה, אם כי אין כללים אחידים ולא תמיד יש צריחים לחומה. באיטליה, כתר זהב עם חמישה צריחים יכול להתווסף לסמלה של כל עיר, וכתר כסף ללא צריחים יכול לשמש בסמל מחוז. קיימים כתרים שמבליטים את חשיבותם בכך שהחומה בנויה ממספר קומות. במקרים מסוימים נוסף עיטור מעל החומה כגון נשר או ענפי צמחים.
הכתר מופיע בסמל אוסטריה, סמל מילאנו, ליסבון, סאו פאולו וערים אחרות בגרמניה, בספרד ובמקומות נוספים.
כתיבה טכנית

כתיבה טכנית או תקשורת טכנית (המכונה לעיתים גם עריכה טכנית) הוא אחד ממקצועות התקשורת, המתמקד בהעברת מידע בנושאים טכנולוגיים. כתב טכני אחראי על יצירה ותחזוקה של מדריכי התקנה ושימוש, בתחומים כמו חומרה ותוכנה, הנדסה, כימיה, תעופה, רובוטיקה, כספים, רפואה, מוצרי צריכה, ביו-טכנולוגיה ויערנות.
"החברה לתקשורת טכנית" מגדירה תקשורת טכנית ככל צורה של תקשורת, שיש לה אחד או יותר מהמאפיינים הבאים: "(1) המעבירה מסר על נושא טכני או דורש מומחיות, כמו תוכנות מחשב, תהליכים רפואיים, או רגולציה סביבתית; (2) מעבירה מסרים באמצעות מסמכים מודפסים או טכנולוגיה, כמו דפי אינטרנט, קובצי עזרה, או אתרי מדיה חברתית; או (3) מספקת הוראות כיצד לבצע פעולה מסוימת, ללא קשר להיבט הטכני של הפעולה".

היסטוריה

הכתיבה הטכנית נחשבת כמקצוע מודרני, אולם מסמכים טכניים שונים קיימים עוד מן העת העתיקה. אלה נכתבו על ידי בעלי מקצוע שונים כגון לבלרים או אומנים. בעת העתיקה היה מקובל לבנות דגמים מוקטנים של מבנים, ששימשו כדוגמה, לפני הקמת המבנה עצמו. אי שם בשנות ה-90 של המאה ה-14, כתב הסופר האנגלי ג'פרי צ'וסר עבור בנו חיבור על מכשיר האצטרולב. מסמך זה נחשב לתיעוד הטכני העתיק ביותר בשפה האנגלית. בשנת 1420 נכתב "ספר הזיקוקין" (Feuerwerkbuch) בגרמנית, שעסק בייצור כלי נשק ולימד כיצד להכין אבק שריפה מתערובות של אבקות שונות.
לאונרדו דה וינצ'י נחשב כממציאו של תרשים ההרכבה, שפירט לא רק את תכונותיהן של מכונות שהמציא ובנה, אלא אף כלל בתרשים הסבר טכני מפורט על אופן פעולתן. תרשימים אלה היו יחידים מסוגם לאותה עת ואפשרו לבעלי מלאכה לבנות מכונות נוספות זהות למקור.
האמן הגרמני אלברכט דירר היה הראשון שהתייחס באופן מדעי בכתביו לפרספקטיבה. הוא  תיאר לראשונה את גוף האדם ממספר זוויות שונות (הטלה אורתוגרפית).
התיעוד הטכני מן המאה ה-16 אפשר הבנה של פעולה תוך הצגת רצף צעדים שרוכזו באיור אחד.
התפתחות התיעוש בסוף המאה ה-19 ובתחילת המאה ה-20 גרמו לגידול בצורך לתיעוד טכני של מוצרים ומכונות בתחום התעשייה. התפתחות כלי הנשק ואמצעי הלחימה תרמה גם היא לדרישה לתיעוד, הפעם בתחום הצבאי. מתקופת מלחמת העולם הראשונה נחשבת הכתיבה הטכנית כתחום עיסוק בפני עצמו.
בשנות ה-50 וה-60 של המאה ה-20 הופיעו בשוק הצרכנים מכשירי חשמל רבים כגון טלוויזיות, שואבי אבק ומכונות כביסה. מכשירים אלו כללו פונקציות רבות והמשתמשים בהם נזקקו להוראות הפעלה, על מנת לתפעל אותם נכון.
חוברות ההפעלה שהופקו עבור מכשירי החשמל הביתיים כללו גם תמונות ואיורים על מנת להקל על ההבנה בתפעול עבור קהל יעד של הדיוטות.
בשנת 1953 הוקמו בארצות הברית שני ארגוני-גג של הכתבים הטכניים שהתמזגו ב-1957 ל"חברה לתקשורת טכנית" ("Society for Technical Communication") הקיימת עד ימינו.
ספורטאים זרים בישראל

ספורטאים זרים פעילים בישראל בעיקר בענפי הספורט הקבוצתיים, משחקי הכדור: כדורגל, כדורסל, כדורעף, כדוריד וכדורמים, הן בגברים והן בנשים.
שילובם של ספורטאים זרים בספורט הישראלי החל בענף הכדורסל בעונת 1978/1979 (מאמנים זרים פעלו בישראל עוד קודם לכן). בכדורגל משתתפים שחקנים זרים מעונת 1989/1990, והחל משנת 1991 הותר שיתופם של ספורטאים זרים בענפי ספורט נוספים.

הסדרה בחקיקה

מבחינת הדין בישראל, ספורטאים זרים המועסקים בישראל הם בגדר עובדים זרים, אך קיימים הסדרים מיוחדים אחדים לספורטאים זרים.
אישור עבודה לספורטאי זר ניתן על ידי משרד הפנים, להבדיל מעובדים זרים בתחומים אחרים, שלהם ניתן אישור עבודה על ידי שירות התעסוקה שבמשרד התעשייה המסחר והתעסוקה. בקבלת האישור מטפלת הקבוצה שהזמינה את הספורטאי. בדומה לעובדים זרים אחרים שאין להם אישור עבודה, גם ספורטאים זרים נעצרים לעיתים על ידי משטרת ההגירה.
מבואות ים

היסטוריה והווה

כפר הנוער הוקם בשנת 1951.
בכפר מתגוררים כ-400 תלמידים ותלמידות מכל רחבי הארץ. לפנימייה מספר כלי שיט, ימית ופזית, שתי היאכטות העיקריות אליהן מצטרפת ה"מבואות ים 1" ספינת הדגל של הפנימייה, כמו כן קיימת הסירה "לולה" ומספר סנוניות (סירות מפרש קטנות) ועליהן ניתן לעשות הסמכות כמו: מפקד סירה, סקיפר, רישיון לסירה מהירה ועוד.
החל משנת 2014 החל לפעול בכפר הנוער בית החינוך הניסויי "רמות ים", שבו לומדים תלמידים מעמק חפר (שלמדו בעבר בבית הספר "רמות חפר" בקיבוץ מעברות) וכן חניכי הכפר.
בפנימייה נהוגות מספר מסורות ביניהן "מבצע משוט"(עד חוף דור) הכולל חתירה ממכמורת לחוף דור (טנטורה), "מבצע מפרש" הכולל מסע בסנונית מפרש לחוף דור, מסע האדמירל, טורניר "אלבז" בכדורגל.
תלמידי הפנימיה לובשים מדי חאקי ונמצאים תחת כללי משמעת גבוהה. תלמידי הפנימיה יוצאים במהלך הלימודים לקורסים שונים כמו: קורס מפקדי כיתה (מ"כים), קורס סגנים ומפקדי סירות ועוד מדי קיץ התלמידים יוצאים להפלגות ליוון קפריסין וטורקיה.
בכפר קיימים פרויקטים רבים וביניהם:
"התלמיד האיכותי"- כ-50 חניכים משכבה בוגרת (י"א-י"ב) מגישים מועמדות לקבלת התואר החניך האיכותי. מתוכם 15 בלבד מקבלים את התואר "התלמיד האיכותי".
"מנהיג בראש"- כ- 15 חניכים משכבות י', י"א וי"ב לוקחים חלק בפרויקט זה שבו החניכים מגיעים למפגשים במהלך השנה ובכל מפגש לומדים על יכולות המנהיגות וכיצד לפתח אותם אצלם.
בכפר מתקיים מדי שנה גם "כנס מכמורת למנהיגות נוער", או בשמו הקצר "כנס מנהיגות". בכל שנה נושא הכנס משתנה ומביאים אנשים אשר חוללו שינויים במערכות השונות במדינה ואשר יודעים מנהיגות מהי. בשנת 2016 נושא הכנס היה "שסעים בחברה הישראלית".
בשנת 1967 דווח שבוגרי בית הספר התגייסו לחיל הים ליחידות שונות, כולל לצוללות ושייטת 13, ולאחר השירות הצבאי שירתו בנח"ל ימי בקיבוצים העוסקים בדיג, כמו עין גב וגינוסר או בדיג למרחקים.
רודרי

ויאריאל

רודרי נולד במדריד. בגיל צעיר הצטרף למחלקת הנוער של אתלטיקו מדריד, זאת לאחר שבילה שנה במחלקת הנוער של ראיו מחדאונדה המקומית. בשנת 2013 שוחרר מאקדמיית אתלטיקו, עקב "מחסור בחוזקה פיזית", ועבר לאקדמיית הנוער של ויאריאל.
ב-7 בפברואר 2015, בעודו שחקן קבוצת הנוער, ערך רודרי את בכורתו בקבוצת המילואים של ויאריאל,, ויאריאל ב', כאשר נכנס כמחליף בניצחון החוץ 1-3 על אספניול ב', במסגרת הליגה הספרדית השלישית. 15 ימים לאחר מכן פתח לראשונה בהרכב, בניצחון 0-2 על ריאל סרגוסה ב'.
רודרי ערך את הופעת הבכורה שלו בקבוצה הבוגרת של ויאריאל, ב-17 בדצמבר 2015, כאשר פתח בניצחון 0-2 על וסקה, במסגרת גביע המלך. ב-17 באפריל 2016 ערך את הופעת הבכורה שלו בלה ליגה, כאשר נכנס כמחליף לדניס סוארס בהפסד החוץ 2-1 לראיו ואיקאנו.
ב-4 בדצמבר 2017, כאשר נהיה לשחקן הרכב, חידש רודרי את חוזהו בויאריאל עד לשנת 2022. הוא כבש את שער הבכורה שלו ככדורגלן מקצועני ב-18 בפברואר 2018, בתיקו 1-1 מול אספניול.

אתלטיקו מדריד

ב-24 במאי 2018 חזר רודרי לקבוצת נעוריו אתלטיקו מדריד, לאחר שהושג הסכם העברה בין הקבוצות, תמורת כ-20 מיליון אירו. רודרי חתם באתלטיקו על חוזה עד לשנת 2023. ב-25 באוגוסט ערך את הופעת הבכורה שלו בקבוצה הבוגרת של אתלטיקו, באצטדיונה החדש, ונדה מטרופוליטנו, בניצחון 0-1 על ראיו ואיקאנו.

מנצ'סטר סיטי

ב-3 ביולי 2019 שילמה מנצ'סטר סיטי את סעיף השחרור של רודרי, אשר עמד על 70 מיליון אירו, מה שאפשר לשחקן לקנות את שארית חוזהו מאתלטיקו ולעזוב את המועדון. דמי ההעברה מהווים שיא למועדון בפרמייר ליג. רודרי חתם במנצ'סטר סיטי לחמש שנים.

נבחרת ספרד

רודרי שיחק בכל הנבחרות הצעירות של ספרד, עד גיל 16, עד גיל 19 ועד גיל 21, כאשר עם הנבחרת עד גיל 19 השתתף וזכה באליפות אירופה עד גיל 19 בשנת 2015.
במרץ 2018 זומן לראשונה לסגל נבחרת ספרד הבוגרת, לקראת צמד משחקי הידידות מול גרמניה וארגנטינה. באותו חודש ערך את הופעת הבכורה שלו במדים הלאומיים, כאשר נכנס כמחליף לטיאגו אלקנטרה בתיקו 1-1 מול גרמניה, במשחק שנערך בדיסלדורף.
נטע שפיגלמן

קורות חייה

נטע שפיגלמן נולדה בירושלים לאלישע שפיגלמן, עיתונאי בערוץ הראשון בטלוויזיה ואהובה שפיגלמן, שעבדה שנים רבות במשרד התחבורה, ולה שני אחים: לביא ותום. לוי שפיגלמן, סבה מצד אביה, היה מפקד "ההגנה" בים המלח, ונהרג ב-1948 במהלך מלחמת העצמאות. בהיותה בת חצי שנה נסעה עם משפחתה לשליחות בארצות הברית, עד שהייתה בת ארבע. מגיל מאוד צעיר היא רצתה להיות שחקנית. בכיתה ה' נכנסה למרכז נורית קציר, תיאטרון הנוער המרכזי בירושלים, שם הייתה במשך שנים רבות בת טיפוחיה של שרה נורמן, מנהלת המרכז. בכיתה ח' התקבלה ל"במת עשרה", הקבוצה הייצוגית של המרכז, שם הייתה עד כיתה י"ב.
למדה במתא"ן בשנים 1998–2000. שפיגלמן למדה בבית הספר גבעת גונן בקטמון, מכיתה א' עד י"ב, שהתבסס על ערכי תנועת העבודה.
בצבא שירתה בתיאטרון צה"ל (2000-2002). חודשיים אחרי שהשתחררה מהצבא החלה ללמוד בסטודיו למשחק של יורם לווינשטיין. היא זכתה במלגת קרן שרת אמריקה ישראל ב-2004 ו-2005,] וסיימה את לימודיה בסטודיו ב-2006. במחזור שלה למדו לירז אבני-סגל, הילה סעדה, נועה קולר ורד פלדמן והדר רצון-רותם. בהפקת מחזה בשנה השלישית ללימודיה אצל יורם לוינשטיין ראו אותה יבגני אריה ולנה קריינדלין. מאז היא חלק מלהקת השחקנים של תיאטרון גשר; שיחקה גם בתיאטראות "הקיבוץ" ו"חיפה". 
שפיגלמן זכתה בפרס האקדמיה לתיאטרון לשחקנית המבטיחה לשנת 2007 על משחקה כפופצ'ה בהצגה "יאקיש ופופצ'ה" מאת חנוך לוין בתיאטרון גשר. באותה שנה שיחקה בדרמת הטלוויזיה "אושר". ב-2008 שיחקה בסדרת הטלוויזיה "דאוס" ונבחרה על ידי נענע10 לאחת מ-10 "נבחרי השנה" של התיאטרון הישראלי.
ב-2009 שיחקה בהצגה "עשר שניות" בתיאטרון "גשר". ההצגה היא עיבוד למחזה הגרמני Norway Today, והיא פרי עבודה עצמאית שלה ושל אורי יניב, ורצה למעלה משנה. ב-2010 שיחקה בסרט הקולנוע "היו לילות" ובסדרת הטלוויזיה "המשרד". באותה שנה סיימה לימודי משחק מול מצלמה אצל רותי דייכס. 
ב-2011 טסה עם תיאטרון "גשר" לפסטיבל "מסכת הזהב" במוסקבה עם ההצגה "שש דמויות מחפשות מחבר". היא כתבה יחד עם טל לוי ונועה קולר את "כלומניקית", הצגת יחיד אותה הציגה טל לוי בפסטיבל תיאטרונטו במרץ 2011. ההצגה מספרת על שחקנית שמנסה להצליח בעסקי השעשועים, סובלת כשלונות רבים ומחליטה לעשות מעשה קיצוני במהלך אודישן.
ב-2012 שפיגלמן השתתפה בפרויקט של אבי בנימין, "פסקול חי לסרט שאינו קיים", פרויקט מולטימדיה מוזיקלי, בכיכובו של בנימין. בפרויקט לקחו חלק גם יבגניה דודינה ומיכל ויינברג. באותה שנה זכתה בפרס המשחק ע"ש מוסקו אלקלעי עבור תפקיד הבמאית ב"קרב עיניים" של אורית פוקס.]
ב-2014 שיחקה בתפקיד הראשי של שן טה/שוי טה, בהצגה "הנפש הטובה מסצ'ואן בבימויו של יבגני אריה. בטלוויזיה שיחקה את דמותה של יונה וולך בפרק בסדרת הטלוויזיה "המקוללים", ששודרה בערוץ 8 בבימויו של חגי לוי.
ב-2015 שיחקה בתפקיד הראשי בסרט הקולנוע "נדיה - שם זמני" בבימויה של טובה אשר. על משחקה בסרט זה הייתה מועמדת לפרס אופיר בקטגוריה השחקנית הראשית הטובה ביותר. ב-2018 שיחקה בסרט “מונטנה", שכתבה וביימה לימור שמילה. היא זכתה שוב במועמדות לפרס אופיר, הפעם בקטגוריית שחקנית המשנה הטובה ביותר, על משחקה בסרט זה.
שפיגלמן דיבבה לעברית מספר סדרות אנימציה שהוקרנו בערוצים דיסני והופ!.
קו משווה

קו משווה היא עמותה ישראלית שמטרתה עידוד התעסוקה של אקדמאים ערבים-ישראלים. 
העמותה הוקמה ב-2007 על ידי דב לאוטמן וארגוני מעסיקים שבראשם התאחדות התעשיינים, ומטרתה לחולל סביבה עסקית פתוחה ושוויונית להעסקת אקדמאים ערבים, ולהגדיל משמעותית את מספר האקדמאים הערבים המשולבים בחברות עסקיות וציבוריות בתפקידים ההולמים את כישוריהם.

היסטוריה

"קו משווה" הוקמה ביוזמתם של דב לאוטמן, ד"ר עירית קינן, התאחדות התעשיינים וארגוני מעסיקים נוספים. פעילותה של העמותה נתמכת על ידי משרד ראש הממשלה.
טובי קוסגרוב

דלוס "טובי" מ. קוסגרוב (באנגלית: Delos "Toby" M. Cosgrov; נולד ב-1940) הוא רופא אמריקאי המכהן כנשיא וכמנכ"ל המרכזיים הרפואיים קליבלנד קליניק.

ביוגרפיה

קוסגרוב גדל בווטרטאון שבמדינת ניו יורק. הוא סבל מדיסלקסיה שאובחנה רק בגיל 32 ועל כן נחשב לתלמיד בינוני בנעוריו. הוא התחרה בשיט והיה חבר צוות ביאכטה שהתחרתה בגביע אמריקה בשנים 1963 ו-1964.
ב-1962 סיים תואר ראשון בהיסטוריה בויליאמס קולג' שבמסצ'וסטס, וב-1966 סיים תואר דוקטור לרפואה מבית הספר לרפואה של אוניברסיטת וירג'יניה. ב-1968 השלים התמחות בכירורגיה כללית בבית החולים סטרונג ממוריאל של אוניברסיטת רוצ'סטר.
בתום התמחותו גויס לשירות כרופא צבאי בחיל האוויר האמריקאי, ב-1968 נשלח למלחמת וייטנאם ושימש ראש המרכז לאבחון נפגעים של החיל והכנתם לפינוי רפואי מוטס, בבסיס חיל האוויר בדה נאנג שבדרום וייטנאם. השתחרר ב-1970, על שירותו עוטר בכוכב הארד, במדליה מטעם ממשלת דרום וייטנאם וכן במדליית האוויר על משימות מוטסות שביצע. 
בשנים 1970–1974 ביצע התמחות בכירורגיית לב-חזה בבית החולים הכללי מסצ'וסטס. ב-1974 שימש מתמחה ראשי בבית החולים לילדים של בוסטון. כמו כן עשה תקופת התמחות נוספת בבית החולים הכללי ברוק בלונדון.
ב-1975 הצטרף לקליבלנד קליניק וב-1989 מונה לראש מחלקת כירורגיית לב-חזה וכלי דם. תחת ניהולו מדורגת המחלקה במקום הראשון באופן רצוף משנת 1994 על ידי מגזין U.S. News & World Report. בתחילת 2004 מונה לנשיא ומנכ"ל קליבלנד קליניק. הוא הוביל את הארגון לדירוג כאחד המוסדות הרפואיים המובילים בארצות הברית, ופתיחת שלוחות חדשות באיחוד האמירויות הערביות ובקנדה ב-2006. בעקבות חוק הגנת החולה וטיפול בר השגה ערך שינוי בפעילות הארגון שכללה קיצוץ ניכר בהוצאותיו וב-2015 נרשם הרווח התפעולי הגבוה בתולדותיו בסך של כ-481 מיליון דולר, על היקף של 7.2 מיליארד דולר הכנסות. 
קוסגרוב ביצע למעלה מ-22,000 ניתוחים, הוא מומחה בינלאומי בתחום תיקוני מסתמי הלב וחלוץ בתחום החלפת המסתם הצניפי בניתוח עם מינימום פולשנות, אותו ביצע בשידור חי שהועבר ברחבי העולם ב-1996. הוא רשם 30 פטנטים בתחום המכשור הרפואי, פרסם מעל 450 מאמרים מדעיים, ספר אחד ו-17 סרטי הדרכה בתחום הרפואה. ב-2006 פרש מעיסוק פעיל כרופא. ב-2013 נבחר לחבר האקדמיה הלאומית לרפואה. 
קוסגרוב נשוי לאניטה ואב לשתי בנות.
נורית

שם הפרח

עם תחיית הלשון העברית חודשה מילה לפי השם הארמי נוּרִיתָא והשורש נו"ר המשותף לעברית ושפות שמיות נוספות וזאת עקב הפריחה בצבעי האש של המין Ranunculus asiaticus (נורית אסיה) אשר גדל בארצנו.
לפי משפחת הראובני, שם הפרח הוא "ניצנים". הם פירשו את הפסוק משיר השירים (ב', י"ב): "הַנִּצָּנִים נִרְאוּ בָאָרֶץ" ניצנים משורש נ.צ.צ ואכן עלי הנורית מתאפיינים בכך שהם נוצצים והנוריות מסמלות את פריחת ראשית האביב. יתרה מזו שם הפרח בשומרית ואכדית נִיסוּנֻ ומכאן גם שמו של חודש ניסן.
שם הפרח באנגלית "Buttercup" ניתן למין הצהוב של הפרח בגלל צבעו הצהוב דמוי החמאה.
משוב

יישומים

משוב קיים בתהליכים חברתיים, בעיקר בחינוך: מתן עונש מהווה צורה של משוב, כמו גם מתן כוכב זהב לתלמידים שהתנהגו יפה בכיתה. חרם הוא משוב חברתי בלתי ממוסד.
בהנדסה, משוב שלילי מהווה חלק חשוב בבנית מערכות בקרה. מערכות שיש בהן משוב חיובי עלולות להתבדר ויש סכנה באיבוד השליטה בהן, בעוד שמשוב שלילי משמש להבאת מערכת שתתכוונן אוטומטית לתגובה הרצויה.
דוגמה למשוב משולב הוא הווסת הצנטריפוגלי לויסות וייצוב המהירות במנועי קיטור. המצאת הווסת על ידי ג'יימס ואט בשנת 1788 והשימוש בו היה אחד מהגורמים שהובילו להמהפכה התעשייתית.
בביולוגיה, תהליכים רבים מבוקרים על ידי מנגנון המשוב. הוא מוגדר כמנגנון שבאמצעותו מווסתות תוצאות תהליך מסוים את שלביו המוקדמים יותר. המשוב השלילי מתבטא בגופם של יצורים חיים רבים באמצעות מנגנונים רבים ושונים לתיקון הסטייה מההומאוסטזיס, העיקרי שבהם הוא הבלוטות האנדוקריניות, המפרישות הורמונים אל מחזור הדם, לדוגמה הפרשת הורמון ה-ADH שאחראי על וויסות כמות המים בשתן, והפרשתו מבוקרת על ידי מנגנון המשוב השלילי. לעומת זאת, את המשוב החיובי ניתן למצוא בגופם של אורגניזמים שונים, בעיקר בבלוטות אקסוקריניות. דוגמאות למשובים חיוביים ניתן למצוא בגוף האדם: מנגנון הבכי, ההנקה, שיחרור השתן בשלפוחית השתן - כולם פועלים בדרך של מנגנון משוב חיובי. יש לציין כי סוג המשוב אינו נקבע על פי סוג הבלוטה, וכי ישנם יוצאי דופן, כגון ההורמון פרולקטין שמגביר את ייצור החלב בשד האם בדרך של משוב חיובי, למרות שהורמונים פועלים לרוב על ידי משוב שלילי, כפי שצוין.

דוגמה למשוב שלילי

רוצים לבנות מנוף שיעלה לגובה מסוים בדיוק רב. ניתן לבנות מנוף מחומרים יקרים ומדויקים, או לחליפין לקחת מנוף רגיל וזול שאינו מדויק, ולהצמיד לו מערכת בקרה חשמלית זולה שתמדוד כל הזמן באיזה גובה הוא -בכל רגע המערכת מחשבת את ההפרש בין הגובה הרצוי שהוזן כפקודה למנוף, והגובה הנמדד - ופועלת לפי הפרש זה. אם הם זהים ההפרש ביניהם אפס והמנוף מקבל פקודה לעצור, בדיוק במקום הרצוי. אם ההפרש אינו אפס אז המנוף מקבל פקודה לנוע לאט, באופן פרופורציוני להפרש, עד שזה מתאפס.

דוגמה למשוב חיובי - משוב אקוסטי

משוב אקוסטי נוצר כאשר מיקרופון נמצא סמוך לרמקול אשר משדר את מה שהמיקרופון קולט לאחר הגברה. התוצאה היא מין שריקה חדה וחזקה או המהום מתגבר בתדר נמוך. כאן נוצר בעצם מתנד הרמוני שתדר התנודות שלו נקבע על ידי המצב האקוסטי בין המיקרופון לרמקול, וגם מושפע ממאפייני מעגל ההגברה.
 שריקה צורמת כזו נוצרת למשל כאשר מאזין מתקשר לאולפן רדיו ומוכנס לשיחה בשידור, אך אינו מנמיך את עוצמת מכשיר הרדיו הביתי שלו, כך שהמיקרופון של הטלפון קולט את קולו המוגבר של המאזין גם מן הרמקול של מכשיר הרדיו שלו. 
בתהליך זה צלילים מסוימים (דיבור או אפילו רעשים) מומרים לאות חשמלי במיקרופון. האות עובר למגבר, ומושמע ברמקול בעוצמה חזקה יותר מן העוצמה המקורית. אם המיקרופון קולט את אותו צליל בעצמה גבוהה יותר, התהליך חוזר על עצמו שנית, ובפעם הבאה הצליל מוגבר עוד יותר.
דוגמה נוספת למשוב חיובי, שעיקרון הפעולה שלה זהה, היא תפיסת ממסר.
התאחדות התעשיינים בישראל

היסטוריה

התאחדות התעשיינים נוסדה בשנת 1921 בשם "התאחדות בעלי התעשייה ונותני העבודה". ארבע שנים לאחר מכן התפרקה שותפות זו והוקמה מחדש בשם "התאחדות בעלי התעשייה בארץ-ישראל", ששמה שונה לימים ל"התאחדות התעשיינים". מטרת התאחדויות אלו הייתה בגיוס כספים עבור קיום המפעלים בארץ ישראל, התמודדות מול האיגודים המקצועיים שהוקמו באותה עת (ובראשם הסתדרות העובדים הכללית), וכן גיבוש מדיניות אחידה אל מול הרשויות בנושאי מכס והגבלות ייבוא וייצוא. 
בשנת 1933 הוקם על ידה "הבנק הארצישראלי לתעשייה" (בהמשך שונה שמו ל"הבנק הישראלי לתעשייה" או בקיצור "בנק התעשייה"). השחמטאי והבנקאי אלכסנדר מאכט ניהל את הבנק במשך כ-30 שנים. בשנת 1976 התאחד עם הבנק הבינלאומי הראשון. 

בשנת 2008 הוענק להתאחדות פרס ישראל על מפעל חיים - תרומה מיוחדת לחברה ולמדינה. ועדת השופטים נימקה זאת באמרה: 
"... על התפקיד שמילאו התעשייה והתעשיינים בקידום הכלכלה ובשגשוגה, על תרומתם לביטחון המדינה, לשילובה של ישראל בתהליכי הגלובליזציה, לחיזוק החברה, לקליטת העלייה, לקידום המדיניות של מיזוג גלויות, להגברת החינוך המקצועי, ליישום המדיניות של פיזור האוכלוסייה וחיזוק הפריפריה - על כל אלה התעשייה הישראלית על מגוון ענפיה - ... - ראויה לזכות בפרס ישראל על מפעל החיים."